Spoštovane kolegice poslanke, kolegi poslanci, gospe in gospodje! Začenjam 3. izredno sejo Državnega zbora, ki sem jo sklical na podlagi drugega odstavka 58. člena in drugega odstavka 60. člena Poslovnika Državnega zbora. Obveščen sem, da se današnje seje ne morejo udeležiti naslednji poslanki in poslanci: dr. Andreja Črnak Meglič, Eva Irgl, mag. Branko Grims, Jakob Presečnik, mag. Dejan Židan [[je tukaj, torej opravičilo preklicano]] , Borut Pahor, dr. Laszlo Göncz in Zoran Janković. Na sejo sem vabil tudi predstavnike Vlade. Vse prisotne lepo pozdravljam! Prehajamo na določitev dnevnega reda 3. izredne seje Državnega zbora. Predlog dnevnega reda ste prejeli včeraj, v sredo 18. januarja, s sklicem seje. O predlogu dnevnega reda bomo odločali v skladu z drugim odstavkom 64. člena Poslovnika Državnega zbora. Predlogov za širitev dnevnega reda nismo prejeli, zato zboru predlagam, da za današnjo sejo določi dnevni red, ki ste ga prejeli s sklicem. Prehajamo na odločanje. Prosim, da najprej preverite delovanje glasovalnih naprav. Prehajamo na glasovanje o dnevnem redu. Glasujemo. Navzočih je 73 poslank in poslancev, za je glasovalo 73, proti nihče. [[Za je glasovalo 73.]] [[Proti nihče.]] Ugotavljam, da je dnevni red 3. izredne seje Državnega zbora določen. Prehajamo na 1. TOČKO DNEVNEGA REDA, TO JE NA OBRAVNAVO PREDLOGA ODLOKA O SPREMEMBI IN DOPOLNITVAH ODLOKA O USTANOVITVI IN NALOGAH DELOVNIH TELES DRŽAVNEGA ZBORA. Gre za ustanovitev delovnih teles, ki so potrebna za obravnavo tistih predlogov zakonov, ki nam jih je poslala Vlada, ki opravlja tekoče posle. Predlog odloka smo oblikovali na Kolegiju predsednika Državnega zbora. Predlagatelj je Kolegij. Prehajamo na predstavitev stališč poslanskih skupin. Besedo ima gospod Janko Veber v imenu Poslanske skupine Socialnih demokratov.
Hvala za besedo. Lep pozdrav v imenu Poslanske skupine Socialnih demokratov. Ob upoštevanju dejstva, da kandidat za predsednika Vlade v prvem krogu ni dobil zadostne podpore in posledično nimamo oblikovane koalicije in opozicije, ni mogoče upoštevati razmerja med poslanci vladajoče koalicije in poslanci opozicije v delovnih telesih. V Poslanski skupini Socialnih demokratov zato podpiramo odlok, s katerim se razširi pristojnost in sestava Skupnega odbora. S tem se bo Državni zbor lahko odzival na zahtevne mednarodne in domače finančne ter gospodarske razmere. Vlada je že vložila obravnavo Državnemu zboru šest zakonov, s katerimi želi vzpostaviti učinkovitejše mehanizme za obvladovanje javnih financ. In oblikovanje skupnega odbora bo to tudi omogočalo. Naj povem, da tudi v poslanski skupini podpiramo ustanovitev ustavne komisije, saj je bil tudi uradno bila 5. januarja vložen predlog za spremembo Ustavo Republike Slovenije. V skladu s poslovnikom je treba tudi ustavno komisijo v predpisanem roku ustanoviti, zato bomo ustanovitev te komisije podprli. Hvala.
Hvala lepa. V imenu Poslanske skupine Državljanske liste gospod Rihard Braniselj.
Spoštovani predsednik, kolegice, kolegi! Državljanska lista bo podprla predlog sklepa, kot je predlagan. Ustavna komisija, mislim, da ni za nikogar sporna. Kar pa se tiče skupnega odbora, da se ne ponavljam, naj bo ta skupni odbor, ki je začasne narave, pravzaprav nekaj, kar nas bo v bodoče sililo k temu, da čim prej postavimo tiste odbore in komisije, ki jih moramo postaviti. Hvala lepa.
Hvala lepa. V imenu Poslanske skupine Demokratične stranke upokojencev Slovenije gospod Franc Jurša.
Hvala za besedo, gospod predsednik. Kolegice in kolegi, lep pozdrav! Delovna telesa v Državnem zboru morajo biti ustanovljena za spremljanje stanja na posameznih področjih, za pripravo oziroma sprejemanje odločitev za oblikovanje stališč do posameznih vprašanj in seveda obravnavo zakonov in drugih aktov, ki jih obravnava Državni zbor. Glede na to, da še vedno nimamo vlade, niti oblikovanih resorjev, ki se bodo, kot kaže, korenito spremenili, trenutno še ni smiselno ustanavljati delovnih teles, saj bo treba le-ta prilagoditi novim ministrskim resorjem, ki jih bomo končno dobili. S tem namenom je bil sprejet že osnovni odlok, ki je predvidel zgolj začasno ustanovitev delovanja ključnih delovnih teles, ki omogočajo delovanje samega Državnega zbora, in sicer do sprejetja konsenza o ustanovitvi in nalogah vseh delovnih teles. Za to vmesno obdobje je tako po našem mnenju skupni odbor najbolj smiselna začasna rešitev, ki bo do oblikovanja kompletne vlade poleg Odbora za finance in Odbora za notranjo politiko enotno delovno telo za vse ostale resorje. Rešitev njegove pristojnosti pa je nujna, če naj realiziramo sprejeti dogovor obravnavanja paketa šestih predlogov finančnih zakonov, ki jih je v Državni zbor vložila Vlada. Kar pa se tiče ustavne komisije, pa smo jo po Poslovniku Državnega zbora dolžni ustanoviti, saj je bil v proceduro vložen predlog za spremembo Ustave. V Poslanski skupini DeSUS bomo predlog podprli. Hvala lepa.
Hvala. V imenu Poslanske skupine Slovenske ljudske stranke gospod Franc Bogovič. [[Ga ni.]] V imenu Poslanske skupine Nove Slovenije ima besedo mag. Matej Tonin.
Spoštovane poslanke in poslanci, lepo pozdravljeni! V simbolnem smislu današnje spremembe odloka na nek način kažejo, da proces oblikovanja naše vlade še vedno teče prepočasi, a hkrati na drugi strani ta sprememba odloka kaže tudi, da se je slovenska politika sposobna dogovoriti o nekaterih ključnih zadevah. Ko smo na Kolegiju razpravljali, smo v Novi Sloveniji poudarili, da nam je v tem trenutku ljubša ustanovitev začasnih pravih odborov in ne širitev pristojnosti skupnega odbora, ampak demokratična volja na Kolegiju je bila drugačna. Kar zadeva ustavne komisije, mislim da so na tej točki zadeve jasne in ni kaj dodati. Nas pa veseli, da bo šla tudi Slovenija po poti nekaterih drugih držav, da našo javno porabo vendarle omejimo z ustavo. Tako lahko na koncu rečem le to, da Nova Slovenija spremembe tega odloka podpira.
Hvala lepa. V imenu Poslanske skupine Pozitivne Slovenije ima besedo gospod Jani Möderndorfer.
Spoštovani predsednik, poslanke in poslanci! Poslanska skupina Pozitivne Slovenije podpira tako spremembo odloka kot ustanovitev delovnih teles in bo glasovala "za". Hvala lepa.
Hvala. V imenu Poslanske skupine Slovenske demokratske stranke ima besedo gospod Jože Tanko.
Hvala lepa za besedo. Treba je le reči, da se, kar zadeva konstituiranje vlade in tudi odborov Državnega zbora, soočamo s kar veliko zamudo. Bilo je izrečenih veliko prehitrih izjav tako predsednika republike kot kandidata za mandatarja, in to je marsikakšno stvar postavilo na glavo. Zato tudi nimamo ne koalicije ne opozicije, vendar kljub temu delovna telesa ustanavljamo. Menim, da bi lahko v Državnem zboru storili več, da bi lahko ustanovili tista delovna telesa, ki bodo v vsakem primeru nujna, in bi potem, ko bi se stvari ustrezneje uredile, ko bi se oblikovali koalicija in opozicija, te stvari tudi nekako dodelali. Čez nekaj dni bomo glasovali o mandatarju, mislim, da bo do takega ali drugačnega predloga prišlo. Čez nekaj dni ali pa nekaj dni potem bomo glasovali tudi o Vladi in prav zanima me, kako bomo realizirali hearinge, če bomo imeli en stalen odbor. Ali bosta dve tretjini vladnih ministrov opravili hearinge na tem stalnem odboru oziroma Skupnem odboru. Mislim, da ni nobene potrebe, da bi v tem trenutku formirali nek "mali državni zbor", ki bi z nekim številom glasov odločal pravzaprav o vseh zadevah. Iztekajo se roki, kot sem dejal, nimamo in tudi v predpisanem roku ne bomo imeli niti stalnih komisij Državnega zbora, ki so predvidene po poslovniku, niti drugih stvari. Treba je povedati, da se tam, kjer ni treba, stvari blokirajo, tam, kjer bi pa bilo kaj treba narediti, se po drugi strani forsirajo zadeve, celo predlaga se obravnava na nujnih sejah, in to tam, kjer so zadeve popolnoma netransparentne in neurejene. Bilo bi dobro, da bi se Državni zbor in tudi tisti, ki smo izvoljeni, stvari pravilno lotili in uredili tako, kot nam velevajo pravila, ki jih imamo zapisana. To, kar počnemo, je zlorabljanje pravil Državnega zbora. Hvala lepa.
Hvala. Končali smo predstavitev stališč poslanskih skupin. Začenjamo razpravo poslank in poslancev. K razpravi vabim gospoda Franca Juršo. [[Se odpoveduje.]] Gospod Braniselj? [[Ne.]] Gospod Jože Tanko? [[Se odpoveduje.]] Mag. Katarina Hočevar? [[Tudi ne.]] Zaključujem razpravo. K predlogu odloka amandmaji niso bili vloženi, tako lahko preidemo na odločanje. Na glasovanje dajem Predlog odloka o spremembi in dopolnitvah Odloka o ustanovitvi in nalogah delovnih teles Državnega zbora. Glasujemo. Navzočih je 80 poslank in poslancev, za je glasovalo 64, proti nihče. [[Za je glasovalo 64.]] [[Proti nihče.]] Ugotavljam, da je predlagani odlok sprejet. S tem zaključujem to točko dnevnega reda. Prehajamo na 2. TOČKO DNEVNEGA REDA, TO JE PREDLOG SKLEPA O IMENOVANJU PREDSEDNIKA, PODPREDSEDNICE IN PODPREDSEDNIKA USTAVNE KOMISIJE. V skladu s peto alinejo šestega odstavka 21. člena Poslovnika Državnega zbora je Kolegij predsednika Državnega zbora na 2. seji 18. januarja 2012 odločil, da mesto predsednika Ustavne komisije pripada Poslanski skupini Državljanske liste, mesti podpredsednikov oziroma podpredsednic pa Poslanski skupini Pozitivne Slovenije in Poslanski skupini Slovenske demokratske stranke. Vodja Poslanske skupine Državljanske liste je sporočil, da za predsednika komisije predlaga mojo malenkost. Vodja Poslanske skupine Pozitivne Slovenije za podpredsednico predlaga gospo Mašo Kociper. Vodja Poslanske skupine Slovenske demokratske stranke pa za podpredsednika predlaga dr. Vinka Gorenaka. Predlog sklepa o imenovanju predsednika, podpredsednice in podpredsednika Ustavne komisije ste prejeli. Želite morda besedo predstavniki poslanskih skupin? Prosim, če se prijavite za razpravo, če želite besedo, v imenu poslanskih skupin. Ni prijav. Potem sprašujem še, če se želite poslanke in poslanci prijaviti k razpravi? Prosim, če se prijavite, če želite razpravljati. Gospod Ivan Vogrin, prosim. [[Ne, pomota.]] Ni želje za razpravo, tako da lahko preidemo na odločanje o Predlogu sklepa o imenovanju predsednika, podpredsednice in podpredsednika Ustavne komisije. Glasujemo. Navzočih je 71 poslank in poslancev, za je glasovalo 71, proti nihče. [[Za je glasovalo 71.]] [[Proti nihče.]] Ugotavljam, da je predlagani sklep sprejet. S tem zaključujem to točko dnevnega reda. Zaključujem tudi 3. izredno sejo Državnega zbora. Hvala lepa.